ჟერარ დეპარდიე

ჟერარ ქსავიე მარსელ დეპარდიე (, ; დ. 27 დეკემბერი, 1948) — ფრანგი კინომსახიობი. თამაშობს ფართო სპექტრის როლებს განსხვავებული ჟანრების ფილმებში: კომედიებში („მამა - ჩემი საყვარელი“), მელოდრამებში („მთვარე საკანალიზაციო თხრილში“), კოსტიუმირებულ ისტორიულ ფილმებში („დანტონი“, „ვატელი“, „ვიდოკი“), კლასიკურ დრამატულ რეპერტუარში („სირანო დე ბერჟერაკი“), აბსურდულ ექსპერიმენტებში („ცივი საუზმე“). საბჭოთა კავშირში ერთ-ერთი ყველაზე პოპულარული უცხოელი მსახიობი იყო ჟან-პოლ ბელმონდოსა და ალენ დელონთან ერთად. პოპულარობა ძირითადად სამმა ფილმმა მოუტანა, სადაც კომედიურ დუეტშია პიერ რიშართან: „უბედონი“ (1981), „მამიკოები“ (1983), „გაქცეულები“ (1986).

ფილმოგრაფია
პირადი ცხოვრება
დეპარდიე 1970 წელს ელიზაბეთ გინიოზე დაქორწინდა. მას გინიოსგან ორი შვილი ეყოლა — გიიომი და ჟული — ორივე მათგანი მსახიობი გახდა. 1992 წლის 28 იანვარს, გინიოსთან განქორწინების პერიოდში, მას მოდელ კარინ სილასგან (კინოპროდიუსერ ვირჟინი ბესონ-სილას და) ასული, როქსანი შეეძინა. 1996 წელს, ის გაცილდა გინიოს და ურთიერთობა მსახიობ კაროლ ბუკესთან დაიწყო, რომელიც მისი პარტნიორი 1997-2005 წლებში იყო.

2006 წლის 14 ივლისს, მას ფრანგ-კამბოჯელი ელენ ბიზოსგან (ფრანსუა ბიზოს ასული, არ შეგეშლოთ მსახიობ ელენ ბიზოსთან) ვაჟი, ჟანი შეეძინა. 2005 წლიდან, დეპარდიე ცხოვრობს კლემენტინ იგუსთან ერთად. მან 200 წლის ივლისში გადაიტანა გულის ოპერაცია.

2008 წლის 13 ოქტომბერს, დეპარდიეს ვაჟი, გიომი, 37 წლის ასაკში პნევმონიისგან გარდაიცვალა. გიიომის გულს ზიანი ნარკოტიკებზე დამოკიდებულებამ და 1995 წელს მოტოციკლეტზე მომხდარმა ავარიამ მიაყენა — ამ შემთხვევის გამო მას 2003 წელს მარჯვენა ფეხის ამპუტაცია მოუწია. ჟერარს და გიიომს რთული ურთიერთობა ჰქონდათ, მაგრამ ამ უკანასკნელის გარდაცვალებამდე ისინი შერიგდნენ.

2020 წლის სექტემბერში, დეპარდიემ პარიზის ალექსანდრე ნეველის ტაძარში აღმოსავლეთის მართლმადიდებლობა მიიღო.

განხილვადი ფაქტები
2011 წლის 16 აგვისტოს, დეპარდიემ -ის პარიზი-დუბლინის თვითმფრინავში ყოფნისას, როდესაც ეს უკანასკნელი ჯერ კიდევ ასაფრენ ბილიკზე მოძრაობდა, ბოთლში მოშარდა. ინციდენტი პროსტატის პრობლემით გამოწვეულ შარდის შეუკავებლობას მიაწერეს და იმას, რომ ბორტგამცილებელმა არ მისცა ამდგარიყო და საპირფარეშოში გასულიყო, რადგან თვითმფრინავი უკვე მოძრაობდა. 2012 წლის აგვისტოში, იგი პარიზში მოტიციკლისტის ცემის გამო თავდასხმასა და ფიზიკურ შეურაცხყოფაში დაადანაშაულეს. 2014 წელს მან განაცხადა, რომ დღეში 14 ბოთლი ღვინის დალევა შეეძლო, თუმცა 2016-ში მან განაცხადა, რომ ალკოჰოლს თავი დაანება.

2012 წლის 7 დეკემბერს ის ბელგიის ქალაქ ნეშაინის ოფიციალური მკვიდრი გახდა. საფრანგეთის პრემიერ-მინისტრმა ჟან-მარკ ერომ მისი ეს გადაწყვეტილება გააკრიტიკა. 2012 წლის 15 დეკემბერს, დეპარდიემ საჯაროდ განაცხადა, რომ უარს ამბობდა საფრანგეთის მოქალაქეობაზე. 2013 წლის 3 იანვარს, რუსეთის პრეზიდენტმა, ვლადიმერ პუტინმა, ხელი მოაწერა ბრძანებას დეპარდიესთვის რუსეთის მოქალაქეობის მინიჭების შესახებ. მის შემდგომ ინტერვიუში, დეპარტიემ პუტინის მოწინააღმდეგეებს "ხედვის არქონა" დაუწუნა. მის ავტობიოგრაფიაში, დეპარდიე წერს, რომ "პუტინს მაშინვე მოეწონა მისი ხულიგნური მხარე". 2013 წლის იანვარში, ის მონტენეგროს კულტურის ელჩად გაამწესეს, იმავე წლის თებერვალში კი, ის სარანსკის მკვიდრად დარეგისტრირდა. 2015 წლის ზაფხულში, რუსულ-უკრაინული პოლიტიკური საკითხების გარშემო გაკეთებული განცხადებების გამო, დეპარდიეს ფილმები უკრაინულ ტელევიზიასა და კინოთეატრებში აკრძალეს.

სექსუალური შევიწროვების ბრალდებები
2018 წლის აგვისტოში, დეპარდიე 22 წლის მსახიობმა და მოცეკვავემ სექსუალურ შევიწროვებასა და გაუპატიურებაში დაადანაშაულა. მსახიობი საუბრობდა დეპარდიეს მხრიდან სექსუალური შევიწროვების ორ შემთხვევაზე მის სახლში, რეპეტიციის დროს. ანონიმურმა მსახიობმა შემთხვევის შესახებ სამხრეთ საფრანგეთის ქალაქ ლამბესკში განაცხადა, რის შემდეგაც შემთხვევა დედაქალაქის პროკურატურას გადაეცა. დეპარდიემ უარყო ბრალდებები. 2019 წელს, პოლიციის ცხრათვიანი გამოძიების შემდეგ, ბრალდებები გაუქმდა. თუმცა, მას შემდეგ, რაც 2020 წლის ოქტომბერს მისმა ბრალმდებელმა საჩივარი ხელახლა შეიტანა, საქმე ხელახლა გაიხსნა. 2021 წლის თებერვალს, საფრანგეთის სამართალდამცავმა უწყებებმა დეპარდიეს 2020 წლის დეკემბერში ჩადენილი გაუპატიურებისთვის ბრალი დასდეს, რომელიც, თავის მხრივ, 2018 წლის აგვისტოს მომხდარი ინციდენტიდან იღებდა სათავეს. დეპარდიეს ადვოკატმა, ერვე ტემიმმა,მონდთან საუბრისას განაცხადა, რომ მსახიობი ბრალდებებს უარყოფს.

ჯილდოები
დეპარდიე 15-ჯერ იყო წარდგენილი სეზარის ჯილდოზე მამაკაცის როლის საუკეთესო შესრულებისთვის და ორჯერ მოიგო ის 1980 და 1990 წლებში. მიღებული აქვს კანისა და ვენეციის კინოფესტივალების ჯილდოები, ოქროს გლობუსი. 1990 წელს აგრეთვე მიიღო ოსკარის ნომინაცია ფილმისთვის „სირანო დე ბერჟერაკი“.